# Administrator/e i/e Ueb Platformave

|  |  |  |
| --- | --- | --- |
| **Pozita** | Administrator/e i/e Ueb Platformave | |
| **Periudha e punësimit (Prej – Deri)** | Tetor-Nëntor 2021 | 31 korrik 2026 |
| **Lokacioni** | Prishtinë | |

**Për KCSF**

Fondacioni Kosovar për Shoqëri Civile (KCSF), është organizatë udhëheqëse në përkrahjen e nismave qytetare në Kosovë që nga viti 1998. KCSF ofron fonde për shoqërinë civile nëpërmjet mekanizmave e sistemeve të avancuara të dhënies së granteve, ndërton kapacitete e dije për sektorin nëpërmjet Qendrës së KCSF-së, si dhe mbron dhe shtyn përpara hapësirën për qytetari dhe ambientin e veprimit të shoqërisë civile në Kosovë dhe më gjerë, nëpërmjet hulumtimit të politikave, avokimit dhe mobilizimit të sektorit. KCSF beson që një shoqëri civile e fuqishme me përfshirje të vërtetë të qytetarëve në punën e vet është element kyç për një qeverisje përfshirëse, transparente dhe llogaridhënëse, e që kontribuon në shndërrimin e Kosovës në një shoqëri demokratike me perspektivë të integrimit europian dhe me një situatë të avancuar socio-ekonomike.

**Programi për angazhim të qytetarëve - Citizen Engagement Activity (CEA)**

Programi për angazhim të qytetarëve - Citizen Engagement Activity (CEA) është një program pesë vjeçar i Fondacionit Kosovar për Shoqëri Civile (KCSF) i cili financohet nga Agjencia e Shteteve të Bashkuara për Zhvillim Ndërkombëtar (USAID). Programi do të përkrahë aktivitete të shumta të cilat synojnë përmirësimin e lidhjes së shoqërisë civile me qytetarë, bashkëpunimin brenda sektorit dhe me sektorë të tjerë, si dhe diversifikimin e burimeve të shoqërisë civile përtej fondeve të donatorëve të huaj me qëllim të fuqizimit të pjesëmarrjes në vendimmarrje dhe rritjes së transparencës dhe llogaridhënies të institucioneve publike dhe të OShC-ve ndaj publikut.

Bazuar në përvojën e gjatë dhe ekspertizën e KCSF-së në zhvillimin e shoqërisë civile, duke përfshirë qasje të reja që kanë për qëllim ndërlidhjen e organizatave të shoqërisë civile me qytetarë dhe qytetare të Kosovës, dhe në bashkëpunim me organizata vendore dhe ndërkombëtare, CEA do të kontribuojë drejt arritjes së objektivave në vijim:

Objektiva 1 – Fuqizimi i bashkëpunimit të shoqërisë civile me qytetarë dhe qytetare të Kosovës, nxitja e aktivizimit komunitar dhe rritja e kërkesës për llogaridhënie.

Objektiva 2: Krijimi i partneriteteve brenda dhe ndërmjet sektorëve dhe rritja e besimit mes OShC-ve, qytetarëve, sektorit privat dhe institucioneve publike.

Objektiva 3: OShC me njohuri e aftësi të shtuara që e shfrytëzojnë kuadrin e përmirësuar ligjor dhe zhvillojnë kulturën e përkrahjes së aktiviteteve jo-për-përfitim nga burimet vendore dhe të diasporës

**Për pozitën**

Administratori/ja i/e Ueb Platformave do të jetë përgjegjës/e për kordinimin dhe mbikëqyrjen e zhvillimit të infrastrukturës softuerike të të gjitha platformave. Ai/ajo do të ofrojë mbështetje për mirëmbajtjen dhe përmirësimin e rregullt të funksionalitetit dhe veçorive të platformave që do të zhvillohen përmes CEA.

Për realizimin e këtyre detyrave, Administratori/ja i/e Ueb Platformave do të kordinohet me ekipin e CEA-s dhe partnerët dhe kontraktorët dhe do të raportojë drejtpërdrejtë te Udhëheqësi/ja i/e Komponentës 3.

**Detyrat dhe përgjegjësitë**

* Planifikon, angazhohet dhe përcjellë realizimin e punëve në të gjitha platformat;
* Mbikëqyrë dhe kontribon zhvillimin e ueb-platformës për transparencë financiare të OJQ-ve, si dhe në mirëmbajtjen e vazhdueshme të saj;
* Mbikëqyrë dhe kontribon në dizajnimin dhe zhvillimin e ueb-platformës për dhurime nga publiku (Crowdfunding Platform), si dhe në mirëmbajtjen e vazhdueshme të saj;
* Mbikëqyrë dizajnimin e platformës për angazhim të profesionistëve/ekspertëve në punën e Organizatave të Shoqërisë Civile në Kosovë;
* Bën vlerësimin e vazhdueshëm të funksionimit të databazave, uebfaqes dhe propozon zgjidhje për adresim të problemeve dhe/apo avansim të sistemit;
* Bën analiza të vazhdueshme të shfrytëzueshmërisë dhe mirëmbanë uebfaqen e KCSF-së dhe rrjeteve sociale për nevoja të programit;
* Administron infrastrukturën e internetit/intranetit, përfshirë protokollet e transferimit të skedarëve (FTP), serverët e emailit;
* Komunikon në mënyrë të rregullt me partnerët dhe kontraktorët vendorë dhe ndërkombëtarë për përcjellje të realizimit të detyrave dhe ofrimit të përkrahjes kur është e nevojshme;
* Raporton për zhvillimet e arritura dhe sigurohet për ruajtjen e rregullt të informatave dhe dokumenteve;
* Kontribon në mbledhjen e rregullt të të dhënave relevante për sistemin e monitorimit dhe vlerësimit;
* Përcjellë zhvillimet relevante teknologjike/trendet e industrisë.

**Kualifikimet**

* Diplomë e studimeve bazike (Bachelor) në Shkenca Kompjuterike ose Inxhinieri dhe/ose përvojë relevante të punës;
* Përvojë praktike në diagnostikim të rrjeteve dhe mjeteve për analizë të tyre (network diagnostics, network analytics tools);
* Njohuri të mira për PHP, MySQL, HTML dhe WordPress;
* Njohuri të procesit të Optimizimit të Motorit të Kërkimit (Search Engine Optimization);
* Aftësi për diagnostikim të problemeve dhe ofrim të zgjidhjeve;
* Aftësi të shkëlqyera analitike dhe organizative;
* Aftësi të shkëlqyeshme të shkrimit në gjuhën shqipe dhe angleze, ndërsa aftësitë e njëjta në gjuhën serbe do të konsiderohen përparësi.

Përderisa kualifikimet e mësipërme janë obligative, preferohet që kandidatët(et) të kenë edhe:

* Certifikime për zhvillime të uebit;
* Përvojë pune me projekte të USAID, apo donatorëve tjerë ndërkombëtarë.

**Si të aplikohet**

Dokumentet e nevojshme për aplikim:

* CV me së paku një kontakt si referencë (profesionale ose akademike)
* Letër motivimi me theks në përvojën dhe njohuritë tuaja për pozitën përkatëse
* Dëshmi të kualifikimeve

Dokumentet e lartshënuara duhet të dërgohen në e-mail adresën aplikimi@kcsfoundation.org deri më **19 tetor 2021**. Nё fazёn e parё tё aplikimit, nuk kёrkohet dёrgimi i asnjё informate apo dokumenti shtesё.

Siguria e të dhënave dhe parimet e privatësisë janë të rëndësishme për ne. Të dhënat tuaja do t’i trajtojmë me konfidencialitet të plotë.

KCSF synon që të angazhojë Administrator/e të Ueb Platformave, me orar të plotë, duke filluar prej muajit tetor ose nëntor 2021. Ambienti dhe kushtet e punës janë të shkëlqyeshme ndërsa pagesa vendoset varësisht nga kandidati(ja) e përzgjedhur.

Vetëm kandidatët(et) e përzgjedhur(a) në listën e ngushtë do të kontaktohen. Varësisht nga cilësia e aplikacioneve dhe numri i kandidatëve(eve) të përzgjedhur(a) në listën e ngushtë, KCSF mund të kërkojë nga kandidatët(et) e listës së ngushtë t’i nënshtrohen testeve dhe/ose intervistave shtesë.

Në mungesë të aplikacioneve të përshtatshme, KCSF mban të drejtën që të mos përzgjedhë asnjë nga kandidatët(et) e paraqitur(a).

KCSF është organizatë e cila e vlerëson diversitetin brenda stafit, përkushtohet për mos-diskriminim dhe siguron trajtim të barabartë të të gjithë kandidatëve e kandidateve gjatë procedurës së rekrutimit, pa paragjykime, pavarësisht nga gjinia, raca, feja, mosha, përkatësia kombëtare, orientimi seksual, gjendja martesore, vendbanimi, nevojat e veçanta apo ngjyra.